A TANÁCS HATÁROZATA
(2005. június 7.)
a hollandiai túlzott hiány fennállásáról szóló 2005/136/EK határozat hatályon kívül helyezéséről
(2005/729/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A 2005/136/EK határozattal (1) - a Szerződés 104. cikke (6) bekezdése alapján készült bizottsági ajánlást követően - a Tanács megállapította, hogy Hollandiában túlzott hiány áll fenn.
(2)
A Szerződés 104. cikke (7) bekezdésének megfelelően a Tanács 2004. június 2-án ajánlást intézett Hollandiához a túlzott hiány megszüntetése céljából. Ez az ajánlás a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összefüggésben a 2005. évet határozta meg a túlzott hiány kiigazításának végső határidejeként.
(3)
A Szerződés 104. cikke (12) bekezdésének megfelelően, amennyiben a Tanács megítélése szerint az érintett tagállamban megtörtént a túlzott hiány kiigazítása, hatályon kívül kell helyezni a túlzott hiány fennállásáról szóló tanácsi határozatot.
(4)
A „költségvetési” és a „hiány” szó meghatározását a túlzott hiány esetén követendő eljárásról szóló jegyzőkönyv állapítja meg, az Integrált Nemzeti Számlák Európai Rendszerének második kiadására történő hivatkozással. A túlzott hiány esetén követendő eljárásra vonatkozó adatokat a Bizottság bocsátja rendelkezésre.
(5)
Az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendeletnek (3) megfelelően Hollandia által 2005. március 1-jéig tett bejelentést követően a Bizottság által szolgáltatott adatok, a 2005. március 31-én az Eurostatnak tett, a felülvizsgált államháztartási számlákra vonatkozó jelentés, valamint a Bizottság szolgálatainak 2005. tavaszi előrejelzése alapján az alábbi következtetések indokoltak:
-
Az államháztartási hiányt 2004-ben a GDP 2,3 %-ára becsülik, míg ez az adat 2003-ban 3,2 % volt. A 2004. évi eredmény megfelel a Szerződés 104. cikkének (7) bekezdése alapján készült tanácsi ajánlásnak, különösen az államháztartási hiánynak legkésőbb 2005-re a GDP 3 %-ának megfelelő referenciaérték alá csökkentése tekintetében. A költségvetési kiigazítás 2004-ben olyan jelentős takarékossági intézkedések formájában történt, amelyeket részben a 2004. évi költségvetés, részben a 2004. április 14-én elfogadott kiegészítő konszolidációs csomag tartalmazott. Ezenkívül a vártnál magasabb adóbevételek, valamint a földgáz-értékesítésből származó, a magas olajárak következtében megnövekedett bevételek is hozzájárultak a hiány csökkentéséhez.
-
A meghozott költségvetési intézkedések célja az államháztartási egyenleg tartós javulásának biztosítása. A Bizottság szolgálatainak 2005. tavaszi előrejelzése 2005-re az államháztartási hiány további, a GDP 2,0 %-ára történő csökkenését vetíti előre, elsősorban a GDP 0,5 %-át jelentő, főként strukturális jellegű takarékossági intézkedéseknek köszönhetően. Ez megfelel a hiány mértékére vonatkozó, a GDP 2,1 %-ában meghatározott hivatalos célkitűzésnek. A Bizottság szolgálatainak 2005. tavaszi előrejelzése a jelenleg ismert politika alapján 2006-ra a hiány további, a GDP 1,6 %-ára történő csökkenését vetíti előre, ami a költségvetési hiány tartós kiigazítását jelzi.
-
A költségvetési konszolidációt a ciklikus hatásoktól megtisztított hiány csökkentésével tartják fenn, amely a túlzott hiány kiigazítását követően várhatóan eléri az egyensúlyhoz közeli állapotot. 2004-ben a ciklikus hatásoktól megtisztított hiány jelentős mértékben csökkent, és a 2003-as, a GDP 2,0 %-ának megfelelő szinttel szemben a GDP 1,2 %-a volt. A Bizottság szolgálatainak 2005. tavaszi előrejelzése szerint a ciklikus hatásoktól megtisztított hiány 2005-ben a GDP további 0,8 %-ával, a GDP 0,4 %-ára csökken - vagyis eléri az egyensúlyhoz közeli állapotot -, 2006-ban pedig a GDP 0,0 %-ára esik vissza.
-
A 2005. márciusi, a túlzott hiány esetén követendő eljárással kapcsolatos értesítés szerint 2004-ben az államadósság aránya a GDP 60 %-ának megfelelő referenciaérték alatt maradt. A Bizottság szolgálatainak 2004. tavaszi előrejelzése szerint az adósságarány 2005-ben és 2006-ban is e küszöbérték alatt marad.
(6)
Ezért a 2005/136/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Az átfogó értékelésből megállapítható, hogy a Szerződés 104. cikke (7) bekezdésének értelmében 2004. június 2-án Hollandiához intézett ajánlásnak megfelelően Hollandiában 2004-ben megtörtént a túlzott hiány kiigazítása.
2. cikk
A 2005/136/EK határozat hatályát veszti.
3. cikk
Ennek a határozatnak a Holland Királyság a címzettje.
Kelt Luxembourgban, 2005. június 7-én.